Shosholoza Meyl wat 9 ure vertraag is, het vele passasiers rooi onder die kraag – net nog ’n staatsdiens wat nie diens lewer | DieKaap.com
’n Man wat al die pad van Velddrif aan die Weskus gery het om sy kinders en kleinkinders op die stasie in Kaapstad te gaan haal, is woedend nadat die trein langer as nege ure later eers daar aangekom het.
James Swart sê sy kinders was op die Shosholoza Meyl, wat weens verskeie tegniese probleme sowat nege uur vertraag is.
Hulle het glo Sondag 15:00 op Klerksdorp op dié trein geklim. Toe hy Dinsdag omstreeks 19:30 in Kaapstad aankom om hulle te kry, was daar geen teken van die trein nie. Die trein het glo om 04:00 eers by die stasie aangekom.
Swart se kinders sê die trein het glo byna twee uur op die Beaufort-Wes-stasie gestaan en daarna nog ’n paar uur by Leeu-Gamka.
“Dit het meegebring dat die trein byna nege uur laat was. Niemand lig die passasiers of hul familie, wat hulle op die stasie kom haal, in nie,” het Swart aan Netwerk24 gesê.
In dié tyd het hy en sy kinders weens ’n swak selfoonsein kontak verloor.
“Hulle kan mos net vir ons sê wees rustig die trein het nie ontspoor nie of niemand is dood nie. Maar hulle sê niks!”
Volgens Swart het hy die treindiens verskeie kere probeer kontak, maar kon net een personeellid van Johannesburg in die hande kry.
“Hy het vir my gesê ek moet die gebiedsbestuurder in Kaapstad bel.
“ ’n Mens kan ook nie die nommers bel nie, want almal gaan huis toe en sit hul selfone af. Niemand kommunikeer met ’n mens nie. Dit is regtig swak diens. Ons betaal vir ’n staatsdiens wat nie diens lewer nie,” sê hy.
Ons betaal vir ’n staatsdiens wat nie diens lewer nie.
Swart sê hy moes ook alternatiewe verblyf in Kaapstad kry totdat die trein uiteindelik gekom het.
“Maar wat van die ander passasiers? Daar is nie treine en minibustaxi’s daardie tyd van die oggend nie.”
Daisy Daniels, woordvoerder van Shosholoza Meyl, het by navraag bevestig dat die trein vertraag is.
Sy sê daar was van die vertrekpunt af tegniese probleme wat insluit die oorhoofse kraglyn by Leeu-Gamka wat beskadig is en probleme met die diesellokomotief.
“Weens die afstand wat ons reddingslokomotief sou moes ry om die trein te trek, het ons verkies dat ons passasiers oorgeplaas word na ’n ander trein wat van Oos-Londen af kom.”
Daniels het namens die onderneming om verskoning gevra vir die ongerief wat die “onbeplande ontwrigting” veroorsaak het.
Swart sê sy kinders het ook ’n kompartement op die trein bespreek, maar moes met vier sitplekke op verskillende plekke tevrede wees.
Swart sê ’n bestuurder van Shosholoza Meyl het toe die personeel se kompartement vir hulle aangebied nadat hy oor die probleem ingelig is.
« Long-distance travellers in fear after gang robbery on Intercape bus
Omstrede Distrik Ses gaan her-ontwikkel word – proses gaan belastingbetalers miljoene rande uitsak jaag »